玉山謠奉送王隱者
作者：鮑溶
朝代：唐

paragraphs: 鳳皇城南玉山高，石腳聳立爭雄豪。
攢峯胎玉氣色潤，百泉透雲流不盡。
萬古分明對眼開，五煙窈窕呈祥近。
有客師事金身仙，用金買得山中田。
閑開玉水灌芝草，靜醉天酒松間眠。
心期南溟萬里外，出山幾遇光陰改。
水玉丁東不可聞，冰華皎潔應如待。
秋風引吾歌去來，玉山綵翠遙相催。
殷勤千樹玉山頂，碧洞寥寥寒錦苔。